Propostes, noves idees, solucions... El periodista Jordi Graupera podria tornar a Barcelona... per quedar-s'hi. Així ho apunta el col·laborador d'El Nacional Enric Vila al seu article d'avui, en què subratlla que "el Graupera es vol dedicar a la política, i ara que la política passa un moment tan baix és veritat que té números per no sortir-se'n, però també aquesta és la gràcia".

Una invitació que el mateix Graupera està difonent per correu electrònic confirma presumiblement les seves intencions. Sota el títol "Una proposta per a Barcelona", el periodista farà una conferència el proper 20 de març al paranimf de la Universitat Barcelona. El seu objectiu és "compartir les meves idees amb tu", però també "escoltar les teves" per aconseguir que "plegats construïm la manera de donar-nos veu".

A un any per a les municipals i sabent quins seran els possibles candidats a liderar el consistori de la capital catalana, com Neus Munté, que ja va anunciar que es presentaria a les primàries del PDeCAT de Barcelona, Graupera subratlla que "la batalla per Barcelona serà duríssima", i després de posar en relleu que "com que el moment s’ho val, com que podem guanyar, tenim el deure de fer-ho", tot indica que podria presentar-se com a candidat a l'alcaldia de Barcelona.

I és que veient el panorama actual i volent prevenir que això "es converteixi en un galliner", el també doctor en filosofia i investigador creu que ara "val la pena aturar-nos", però també "posar sobre la taula aquestes idees i instruments, aquesta cultura i aquest esperit". Perquè Graupera té clar que "Barcelona és capital per ser lliures. Barcelona és capital per créixer i ser pròspers. Barcelona és capital".

De fet, "Barcelona és capital" ja té un primer logotip i una pàgina web.